作者:洪适
標題:奉禮歌
內容:吹葭緹龠氣潛分。雲採宜書壤效珍。長日至，一陽新。四時玉燭和勻。物欣欣。造化轉洪鈞。郊之祭，孤竹管，六變舞雲門。自古嚴禋。犧牲具，粢盛潔，豆籩陳。袞龍陟降，幣玉紛綸。徹高閽。靈之斿，神哉沛，排歷崑崙。九歌畢，盈郊瞻槱燎，斗轉參橫將旦，天開地闢如春。清蹕移輪。闐然鼓吹相聞。籋祥雲。歡臚八陛，釐逆三神。聖矣吾君。華封祝、慈宮萬壽，椒掖多男，六合同文。